ማዕከሉ ሦስት  የጥጥ  ዝርያዎችን ለተጠቃሚዎች ለማሠራጨት እየተዘጋጀ ነው
የወረር  ግብርና ምርምር ማዕከል  ውጤታማ የሆኑ  ሦስት  የጥጥ ዝርያዎችን በማውጣት ለተጠቃሚዎች  ለማሠራጨት ማዘጋጀቱን አስታወቀ ።የወረር ግብርና ምርምር ማዕከል የጥጥ ድቀላና ዘርፍ ተመራማሪ የሆኑት አቶ አርከበ ገብረግዛብሔር ለዋሚኮ እንደገለጹት ማዕከሉ የተሻሉ ምርት የሚሠጡ ሦስት የጥጥ ምርጥ ዝርያዎችን በምርምር በማውጣት ለተጠቃሚዎች እንዲሠራጩ ለማድረግ ተዘጋጅቷል ።እንደ አቶ አርከበ ገለጻ  ማዕከሉ በዘንድሮ የበጀት ዓመት ሦስቱን አዳዲስ የጥጥ ዝርያዎችን  በአገሪቱ በጥጥ ልማት ለሚሳተፉ አርሶአደሮችና ኢንቨስተሮችም ለማሠራጨት ዝርያዎችን የማባዛት ሥራዎችን  እያከናወነ ይገኛል ብለዋል ።ከሦስቱ ዝርያዎች ውጭ በሄክታር 30 ኩንታል ምርት መሥጠትና ተባዮችን መቋቋም የሚችለውን የቱርክ ዝርያ ወደ አገር ውስጥ በማስገባት በተለያዩ የአገሪቱ አካባቢዎች ሙከራ እየተደረገበት እንደሚገኝ አቶ  አርከበ አስረድተዋል ።ማዕከሉ በመስኖና በዝናብ የሚለሙ የጥጥ ዝርያዎችን በምርምር በማውጣት የተለያዩ ስነምህዳር ባላቸው አካባቢዎች ላይ ሙከራ በማድረግ ለተጠቃሚዎች ሲያሠራጭ መቆየቱን  አቶ አርከበ አመልክተዋል።በአሁኑ ወቅት በአገሪቱ  በመስኖ  የሚለማ  የጥጥ ምርት መጠን በሄክታር  18 ኩንታል  የደረሰ ሲሆን  በሄክታር  የሚገኘውን ምርት  30 ለማድረስ ጥረት እየተደረገ መሆኑንአቶ አርከበ ጠቁመዋል ።    ኢትዮጵያ  በአጠቃላይ   ከ 3 ሚሊዮን  ሄክታር  በላይ የሆነ  ጥጥ ማልማት የሚችል ተስማሚ መሬት ባለቤት  ነች ።     